b"\n_START_ARTICLE_\nFrancesc Vi\xc3\xb1as i Dordal\n_START_SECTION_\nBiografia\n_START_PARAGRAPH_\nNascut en el si d'una fam\xc3\xadlia humil, des de ben jove es pos\xc3\xa0 a treballar. Als nou anys va anar a fer d'escol\xc3\xa0 a Ferrerons, mentre continuava els estudis a l'Escola Pia del poble. Un any m\xc3\xa9s tard va fer de pastor a la masia del Xei. El 1875, i acabada la Tercera Guerra Carlina, va treballar com a teixidor, mentre rebia classes de clarinet i participava en un cor de Clav\xc3\xa9 que s'organitz\xc3\xa0 a Moi\xc3\xa0 l'any 1878. L'any seg\xc3\xbcent va anar a treballar a Barcelona d'aprenent en una cereria d'uns parents. El 1885 va comen\xc3\xa7ar a fer solfeig amb el mestre Domingo Lupersti i a estudiar veu, i m\xc3\xa9s tard el 1886 va continuar els estudis musicals amb el mestre Gon\xc3\xa7al Tintorer al Conservatori del Liceu. D'aquests anys s\xc3\xb3n els seus primers concerts p\xc3\xbablics. Va cantar per primer cop en p\xc3\xbablic al Casino de Cornell\xc3\xa0, va triar l'\xc3\xa0ria Vien, Leonora de l'\xc3\xb2pera La Favorita. Ingress\xc3\xa0 al Conservatori del Liceu de Barcelona, on fou deixeble de Gon\xc3\xa7al Tintorer.\n_START_SECTION_\nDebut al Liceu\n_START_PARAGRAPH_\nEl director d'orquestra Joan Goula va escoltar el jove als concerts del Conservatori i el va convidar a estudiar el paper de Lohengrin. El 9 de febrer de 1888 va debutar amb aquest rol al Gran Teatre del Liceu de Barcelona al costat de la famosa soprano Medea Borelli. Sembla que Gayarre, el gran tenor que despr\xc3\xa9s succeiria, estava tan impressionat amb aquesta primera actuaci\xc3\xb3 que va donar al jove Vi\xc3\xb1as el seu propi vestit de Lohengrin. Amb la mateixa \xc3\xb2pera va aconseguir un gran \xc3\xa8xit poc despr\xc3\xa9s al Teatre Principal de Val\xc3\xa8ncia. Va triomfar en nombrosos teatres de tot el m\xc3\xb3n, singularment a Mil\xc3\xa0, Londres, Nova York, Filad\xc3\xa8lfia, B\xc3\xb2ston, Chicago, etc._NEWLINE_Actu\xc3\xa0 temporades senceres al Teatro Carlo Felice de G\xc3\xa8nova, al San Carlo de N\xc3\xa0pols i al Covent Garden de Londres. L'any 1894 es present\xc3\xa0 a la Metropolitan Opera House de Nova York, i el 1895 al Teatro Real de Madrid. _NEWLINE_S'an\xc3\xa0 especialitzant en Wagner, tot i que no abandon\xc3\xa0 mai el repertori itali\xc3\xa0 (especialment Verdi) i el franc\xc3\xa8s (Meyerbeer, Massenet, etc.). Cant\xc3\xa0 m\xc3\xa9s tard per Europa i als millors teatres de l'Am\xc3\xa8rica del Nord i del Sud._NEWLINE_El 31 de desembre de 1913, va protagonitzar al Gran Teatre del Liceu l'estrena oficial de Parsifal fora Bayreuth. Fou el primer teatre que present\xc3\xa0 aquesta obra despr\xc3\xa9s de caducar els drets exclusius del de Bayreuth. El 1916, despr\xc3\xa9s del seu Tannh\xc3\xa4user a Madrid i d'alguns concerts d'acomiadament, va allunyar-se del m\xc3\xb3n de l'\xc3\xb2pera. Tot i aix\xc3\xb2, encara va fer alguna actuaci\xc3\xb3 posterior, com la interpretaci\xc3\xb3 d'Act\xc3\xa9, del violinista Joan Man\xc3\xa9n, al Palau de la M\xc3\xbasica Catalana. _NEWLINE_Fou uns quants anys corresponsal a Roma del diari El Noticiero Universal, de Barcelona. A Roma es cas\xc3\xa0 amb la mezzosoprano Giulia Novelli, amb la qual va tenir una filla, Merc\xc3\xa8. Public\xc3\xa0 opuscles, com Leyendas del Santo Graal y de Parsifal (1934), i el volum El arte del canto (1932; reeditat el 1963), basat en les seves experi\xc3\xa8ncies com a cantant. El 1963 Jacint Vilardell i Permanyer fund\xc3\xa0 en mem\xc3\xb2ria seva el Concurs Internacional de Cant Francesc Vi\xc3\xb1as, que, convocat anualment, d\xc3\xb3na a con\xc3\xa8ixer joves talents en el camp vocal i que ha assolit un gran prestigi.\n_START_SECTION_\nVinculaci\xc3\xb3 amb la seva vila natal\n_START_PARAGRAPH_\nMalgrat viure a Roma, sempre va mantenir un estret lligam amb Moi\xc3\xa0. A partir del 1907 i fins a 1924, compr\xc3\xa0 diversos terrenys. D'aquests en va revendre una part. Entre les cases que va comprar hi havia els habitatges del seu carrer natal per reconstruir-lo. El carrer es diria a partir de llavors Richard Wagner. La casa m\xc3\xa9s sumptuosa ser\xc3\xa0 la seva resid\xc3\xa8ncia d'estiu._NEWLINE_Tamb\xc3\xa9 fou freq\xc3\xbcent la seva col\xc2\xb7laboraci\xc3\xb3 en projectes ciutadans (com la portada de les aig\xc3\xbces de la Crespiera o el monument a Rafel de Casanova) i institucionals, com la creaci\xc3\xb3 de la Lliga de Defensa de l'Arbre Fruiter, l'any 1904, i promotor de la Festa de l'Arbre Fruiter. Festa que se celebr\xc3\xa0 per primer cop el 16 d'agost de 1905, i que, avui dia, encara se celebra. _NEWLINE_El seu germ\xc3\xa0 Mari\xc3\xa0 Vi\xc3\xb1as i Dordal va ser sacerdot i m\xc3\xbasic, des del 1912 mestre de capella de la catedral de Barcelona.\n_START_SECTION_\nFons\n_START_PARAGRAPH_\nEl Centre de Documentaci\xc3\xb3 i Museu de les Arts Esc\xc3\xa8niques conserva gran part del fons del cantant. Aquest fons est\xc3\xa0 format per dissenys i peces originals de la indument\xc3\xa0ria del tenor. Aix\xc3\xad com fotografies, programes, cartells. Tots aquests documents es troben digitalitzats a l'Escena Digital del MAE."